KIRJALLINEN KYSYMYS E-2849/01 esittäjä(t): Erik Meijer (GUE/NGL) komissiolle. Edunsaajien perustamat säätiöt ja ESR-tukien käyttöä tarkastavien henkilöiden sidonnaisuudet Alankomaiden Limburgin maakunnassa.



Virallinen lehti nro 115 E , 16/05/2002 s. 0175 - 0176



KIRJALLINEN KYSYMYS E-2849/01 esittäjä(t): Erik Meijer (GUE/NGL) komissiolle (17. lokakuuta 2001) Aihe: Edunsaajien perustamat säätiöt ja ESR-tukien käyttöä tarkastavien henkilöiden sidonnaisuudet Alankomaiden Limburgin maakunnassa 1. Onko komissio tietoinen siitä, että Alankomaissa on käynnissä useita tutkimuksia tavasta, jolla sittemmin vararikkoon mennyt Abb MCG -yritys käytti ESR-tukia ja että NRC Handelsblad -päivälehden 1. syyskuuta 2001 ilmestyneen numeron mukaan kyseiseen käyttöön liittyi suoranaisia petoksia ja lahjontaa? 2. Onko komissio tietoinen siitä, että Abb perusti itse valesäätiöitä, jotka virallisesti toimivat ESR-hankkeiden toteuttajina, mutta jotka käytännössä jättivät hankkeiden vetämisen kokonaisuudessaan alihankkijana esiintyvälle Abb:lle voidakseen sitten laskuttaa voittoa tuovia maksuja? 3. Tietääkö komissio, onko kysymyksessä 2 tarkoitettua valetoimintaa harjoitettu muuallakin? Onko komissio tutkinut asiaa? Voiko komissio kertoa, kuinka usein kyseistä menetelmää on käytetty kussakin jäsenvaltiossa viimeisten 10 vuoden aikana? 4. Pitääkö komissio kysymyksissä 2 ja 3 tarkoitettua menetelmää laillisena? Jos vastaus on kielteinen, mihin toimiin se siinä tapauksessa ryhtyy hankkeiden toteuttajia, joista Abb oli joka tapauksessa yksi, ja kyseiseen menetelmään osallistuneita toimeksiantajia, joista Alankomaiden Limburgin maakunta oli joka tapauksessa yksi, vastaan? 5. Onko komissio tietoinen siitä, että yhtäältä Abb:tä edustavien asianosaisten ja toisaalta Abb:n asioita valvovien tilintarkastajien välillä oli sidonnaisuuksia, nimittäin siten, että valvova tilintarkastaja Joep Versteegh on Abb:n osakkaan ja hallituksen jäsenen Ton Versteeghin poika ja että hankkeiden toimeksiantajan, Limburgin maakunnan, valvonnasta vastasi Deloitte & Touche, johon Ton Versteeghillä oli aiemmin ollut yhteyksiä? 6. Tietääkö komissio, onko muualla esiintynyt tapauksia, joissa vastaavanlaisten hankkeiden toteuttajien ja valvovien tilintarkastajien välillä on ollut kytköksiä? Onko komissio tutkinut asiaa? 7. Pitääkö komissio kysymyksissä 5 ja 6 tarkoitettua asiaintilaa laillisena? Jos vastaus on kielteinen, mihin toimiin se siinä tapauksessa ryhtyy hankkeiden toteuttajia, joista Abb oli joka tapauksessa yksi, ja kyseiseen menettelyyn osallistuneita toimeksiantajia, joista Alankomaiden Limburgin maakunta oli joka tapauksessa yksi, vastaan? Anna Diamantopouloun komission puolesta antama vastaus (19. joulukuuta 2001) 1. Komissio on lukenut Alankomaiden lehdistä tutkimuksista, jotka ovat käynnissä Abb-yritykseen mahdollisesti liittyvien petosten tiimoilta. 2. Alankomaiden viranomaiset ja erityisesti sosiaali- ja työllisyysministeriön alainen Euroopan sosiaalirahastoon liittyviä asioita käsittelevä yksikkö tutkivat parhaillaan Abb:tä. Ne saattavat siirtää asian Alankomaiden yleiselle syyttäjälle. Komissiolle ilmoitetaan näiden tutkimusten tuloksesta. 3. ja 6. Jos komissio olisi tiennyt mahdollisista epäilyttävistä järjestelyistä tai yhteyksistä, jotka olisivat saattaneet synnyttää petoksiksi luettavia toimia, komissio ei olisi osallistunut näiden järjestelyiden rahoittamiseen ja olisi välittömästi pyytänyt kansallisia viranomaisia ryhtymään asianmukaisiin oikeudellisiin menettelyihin. 4. ja 5. Komissio ei ota kantaa tähän nimenomaiseen tapaukseen, ennen kuin Alankomaiden viranomaisten vastuulla olevat tutkimukset on saatu päätökseen. Vasta saatuaan kokonaiskuvan tilanteesta, komissio päättää tarkemman kantansa. Komission yleinen kanta on esitetty kohdassa 3. ja 6. 7. Komission yleinen kanta käy ilmi kohdasta 3. ja 6. Nimenomaan Abb:tä koskeva vastaus käy ilmi kohdasta 4. ja 5.